CELEX: 32018D0744
Language: sk
Date: 2018-05-16 00:00:00
Title: Vykonávacie rozhodnutie Komisie (EÚ) 2018/744 zo 16. mája 2018, ktorým sa mení vykonávacie rozhodnutie (EÚ) 2016/2008 o opatreniach na kontrolu zdravia zvierat v súvislosti s nodulárnou dermatitídou v určitých členských štátoch [oznámené pod číslom C(2018) 2815] (Text s významom pre EHP )

18.5.2018   
            
            
               SK
            
            
               Úradný vestník Európskej únie
            
            
               L 123/119
            
         VYKONÁVACIE ROZHODNUTIE KOMISIE (EÚ) 2018/744
   zo 16. mája 2018,
   ktorým sa mení vykonávacie rozhodnutie (EÚ) 2016/2008 o opatreniach na kontrolu zdravia zvierat v súvislosti s nodulárnou dermatitídou v určitých členských štátoch
   
      
         [oznámené pod číslom C(2018) 2815]
      
   
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 89/662/EHS z 11. decembra 1989 o veterinárnych kontrolách v obchode vnútri Spoločenstva s cieľom dobudovania vnútorného trhu (1), a najmä na jej článok 9 ods. 4,
   so zreteľom na smernicu Rady 90/425/EHS z 26. júna 1990 týkajúcu sa veterinárnych a zootechnických kontrol uplatňovaných v obchode vnútri Spoločenstva s určitými živými zvieratami a výrobkami s ohľadom na vytvorenie vnútorného trhu (2), a najmä na jej článok 10 ods. 4,
   so zreteľom na smernicu Rady 92/119/EHS zo 17. decembra 1992, ktorou sa zavádzajú všeobecné opatrenia Spoločenstva na kontrolu určitých chorôb zvierat a osobitné opatrenia týkajúce sa vezikulárnej choroby ošípaných (3), a najmä na jej článok 14 ods. 2, článok 19 ods. 1 písm. a), článok 19 ods. 3 písm. a) a článok 19 ods. 4 a 6,
   so zreteľom na smernicu Rady 2002/99/ES zo 16. decembra 2002 ustanovujúcu pravidlá pre zdravie zvierat, ktorými sa riadi produkcia, spracovanie, distribúcia a uvádzanie produktov živočíšneho pôvodu určených na ľudskú spotrebu na trh (4), a najmä na jej článok 4 ods. 3,
   keďže:
   
               (1)
            
            
               V smernici 92/119/EHS sa stanovujú všeobecné kontrolné opatrenia, ktoré sa majú uplatňovať v prípade výskytu ohniska určitých chorôb zvierat vrátane nodulárnej dermatitídy. Tieto kontrolné opatrenia pozostávajú zo zriadenia ochranných zón a zón dozoru (ďalej len „ochranné pásma a pásma dohľadu“) okolo infikovaného hospodárstva a stanovuje sa v nich aj núdzová vakcinácia v prípade výskytu ohniska nodulárnej dermatitídy ako doplnok k ostatným kontrolným opatreniam.
            
         
               (2)
            
            
               Vo vykonávacom rozhodnutí Komisie (EÚ) 2016/2008 (5) sa stanovujú opatrenia na kontrolu zdravia zvierat v súvislosti s výskytom nodulárnej dermatitídy v určitých členských štátoch alebo v ich častiach. V uvedenom rozhodnutí sú vymedzené „infikované pásma“ ako časti územia členského štátu uvedené v časti II prílohy I k uvedenému vykonávaciemu rozhodnutiu, ktoré zahŕňajú oblasti, kde bola potvrdená nodulárna dermatitída, a všetky ochranné pásma a pásma dohľadu stanovené v súlade so smernicou 92/119/EHS, a oblasti, kde po schválení vakcinačných programov možno vykonať vakcináciu proti nodulárnej dermatitíde. Vymedzujú sa v ňom aj „pásma bez výskytu s vakcináciou“ ako časti územia členského štátu uvedené v časti I uvedenej prílohy, ktoré zahŕňajú oblasti mimo infikovaných pásiem, kde sa po schválení vakcinačných programov vykonáva vakcinácia proti nodulárnej dermatitíde.
            
         
               (3)
            
            
               Vykonávacím rozhodnutím (EÚ) 2016/2008 sa stanovujú špecifické opatrenia na zmiernenie rizika a obchodné obmedzenia v súvislosti so živým hovädzím dobytkom a voľne žijúcimi prežúvavcami chovanými v zajatí, ich zárodočnými produktmi a inými produktmi z uvedených zvierat, ktoré sa majú zaviesť v „pásmach bez výskytu s vakcináciou“ s cieľom minimalizovať akékoľvek riziko šírenia nodulárnej dermatitídy.
            
         
               (4)
            
            
               Nodulárna dermatitída sa v kontinentálnej Európe potvrdila po prvý raz v auguste 2015 (v Grécku). V roku 2016 sa choroba znova objavila, a to celkom v 7 krajinách juhovýchodnej Európy (Grécko, Bulharsko, bývalá Juhoslovanská republika Macedónsko, Srbsko, Kosovo (6), Albánsko a Čierna hora), a v roku 2017 sa vyskytovala v oveľa menšom rozsahu (v rozsiahlej miere sa vyskytovala len v Albánsku, pričom v Grécku a bývalej Juhoslovanskej republike Macedónsko došlo len k niekoľkým sporadickým výskytom ohnísk).
            
         
               (5)
            
            
               V reakcii na nodulárnu dermatitídu oba dotknuté členské štáty (Grécko a Bulharsko), ako aj všetky dotknuté tretie krajiny rýchlo vykonali hromadnú vakcináciu všetkého živého hovädzieho dobytka a voľne žijúcich prežúvavcov chovaných v zajatí prinajmenšom dva po sebe nasledujúce roky (2016 a 2017). Počas toho istého obdobia vykonalo Chorvátsko, kde sa nodulárna dermatitída doposiaľ nikdy nevyskytla, preventívne také isté vakcinačné opatrenie vzhľadom na epidemiologickú situáciu v susedných krajinách.
            
         
               (6)
            
            
               Európsky úrad pre bezpečnosť potravín (ďalej len „úrad EFSA“) vydal k nodulárnej dermatitíde od prvého výskytu tejto choroby v kontinentálnej Európe urgentné poradné stanovisko, prijaté 29. júla 2016 (7), a dve správy, ktoré boli schválené 27. marca 2017 (8) a 29. januára 2018 (9). Vo všetkých týchto vedeckých posúdeniach sa uvádza, že z výsledkov analýzy dostupných epidemiologických údajov v prípade nodulárnej dermatitídy v Európe v rokoch 2016 a 2017 vyplýva, že hromadnými vakcinačnými kampaňami proti nodulárnej dermatitíde, ak boli náležite zrealizované, sa podarilo získať kontrolu nad touto chorobou, a to predchádzaním výskytu nových ohnísk. Okrem toho sa dospelo k záveru, že hromadná vakcinácia je najúčinnejším opatrením na získanie kontroly nad nodulárnou dermatitídou, najmä ak ochrana očkovaných zvierat bola zavedená už pred výskytom choroby, a to konkrétne preventívnou vakcináciou.
            
         
               (7)
            
            
               Ako potvrdil úrad EFSA v poradnom stanovisku z roku 2016 a vo svojich správach z roku 2017 a 2018, účinnosť nedávnych vakcinačných kampaní proti nodulárnej dermatitíde naznačuje, že riziko šírenia nodulárnej dermatitídy v dôsledku presunov živého hovädzieho dobytka a voľne žijúcich prežúvavcov chovaných v zajatí v pásme bez výskytu s vakcináciou je po ukončení vakcinačnej kampane proti tejto chorobe v súlade s prílohou II k vykonávaciemu rozhodnutiu (EÚ) 2016/2008 veľmi nízke.
            
         
               (8)
            
            
               Celé územie Chorvátska a časti územia Bulharska a Grécka sú uvedené v prílohe I k vykonávaciemu rozhodnutiu (EÚ) 2016/2008 ako „pásma bez výskytu s vakcináciou“.
            
         
               (9)
            
            
               Chorvátsko aj Bulharsko už nahlásili ukončenie vakcinačnej kampane proti nodulárnej dermatitíde, ktorú vykonali vo svojich „pásmach bez výskytu s vakcináciou“ v roku 2017 v súlade s prílohou II k vykonávaciemu rozhodnutiu (EÚ) 2016/2008. Chorvátsko okrem toho ukončí vakcináciu proti tejto chorobe v roku 2018 vzhľadom na priaznivú epidemiologickú situáciu v juhovýchodnej Európe v roku 2017.
            
         
               (10)
            
            
               Po ukončení vakcinačnej kampane proti uvedenej chorobe v „pásmach bez výskytu s vakcináciou“ v Grécku by sa v príslušných „pásmach bez výskytu s vakcináciou“ v Grécku mali uplatňovať výnimky zavedené týmto rozhodnutím.
            
         
               (11)
            
            
               Podľa súčasných ustanovení článku 6a vykonávacieho rozhodnutia (EÚ) 2016/2008 sa presuny živého hovädzieho dobytka a voľne žijúcich prežúvavcov chovaných v zajatí v „pásme bez výskytu s vakcináciou“ v tom istom členskom štáte povoľujú len v prípade, ak tieto zvieratá pochádzajú z chovov, v ktorých si všetky ostatné zvieratá zachovávajú imunitu nadobudnutú vakcináciou alebo ju majú vďaka imunite matky, až na pár výnimiek (zvieratá určené na naliehavé zabitie alebo zvieratá presunuté z oblastí bez výskytu nodulárnej dermatitídy pred menej ako tromi mesiacmi). Preto v dôsledku postupného ukončovania vakcinácie proti nodulárnej dermatitíde v „pásmach bez výskytu s vakcináciou“ sú potrebné ustanovenia v súvislosti s presunom živého hovädzieho dobytka a voľne žijúcich prežúvavcov chovaných v zajatí po tom, čo teľatá stratia imunitu nadobudnutú od matky, najmä počas druhej polovice roka 2018.
            
         
               (12)
            
            
               Požiadavky týkajúce sa výnimiek a osobitných podmienok, pokiaľ ide o odosielanie živého hovädzieho dobytka a voľne žijúcich prežúvavcov chovaných v zajatí v rámci „pásiem bez výskytu s vakcináciou“, by sa preto mali zmeniť a zodpovedajúcim spôsobom by sa mal zmeniť aj článok 6a vykonávacieho rozhodnutia (EÚ) 2016/2008.
            
         
               (13)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO ROZHODNUTIE:
   Článok 1
   V článku 6a ods. 2 vykonávacieho rozhodnutia (EÚ) 2016/2008 sa dopĺňa toto písmeno e):
   
      
                  „e)
               
               
                  zvieratá možno bez ohľadu na ich individuálny status očkovania alebo vakcináciu proti nodulárnej dermatitíde v ich chove pôvodu premiestniť z chovov situovaných v oblasti uvedenej v časti I prílohy I do miesta určenia situovaného v inej oblasti toho istého členského štátu uvedenej v časti I prílohy I, ak:
                  
                              i)
                           
                           
                              príslušné orgány dotknutého členského štátu vykonali ročný vakcinačný program proti nodulárnej dermatitíde vo všetkých oblastiach daného členského štátu uvedených v časti I prílohy I, ktorý bol dokončený najmenej 28 dní pred dátumom odoslania, vykonal sa v súlade s podmienkami stanovenými v prílohe II a schválila ho Komisia, a informovali Komisiu a ostatné členské štáty o dátume začatia a ukončenia tohto vakcinačného programu a
                           
                        
                              ii)
                           
                           
                              sa v prípade, že sa uskutočňuje premiestnenie zvierat cez oblasť uvedenú v časti II prílohy I, stanovil postup prepravy v súlade s článkom 12 pod kontrolou príslušných orgánov členských štátov miest pôvodu, tranzitu a určenia.“
                           
                        
            
   Článok 2
   Toto rozhodnutie je určené členským štátom.
   
      V Bruseli 16. mája 2018
      
         
            Za Komisiu
         
         Vytenis ANDRIUKAITIS
         
            člen Komisie
         
      
   
   
      (1)  Ú. v. ES L 395, 30.12.1989, s. 13.
   
      (2)  Ú. v. ES L 224, 18.8.1990, s. 29.
   
      (3)  Ú. v. ES L 62, 15.3.1993, s. 69.
   
      (4)  Ú. v. ES L 18, 23.1.2003, s. 11.
   
      (5)  Vykonávacie rozhodnutie Komisie (EÚ) 2016/2008 z 15. novembra 2016 o opatreniach na kontrolu zdravia zvierat v súvislosti s nodulárnou dermatitídou v určitých členských štátoch (Ú. v. EÚ L 310, 17.11.2016, s. 51).
   
      (6)  Týmto označením nie sú dotknuté pozície k štatútu a označenie je v súlade s rezolúciou BR OSN č. 1244 a so stanoviskom Medzinárodného súdneho dvora k vyhláseniu nezávislosti Kosova.
   
      (7)  Vestník EFSA (EFSA Journal) (2016) 14(8):4573.
   
      (8)  Vestník EFSA (EFSA Journal) (2017) 15(4):4773.
   
      (9)  Vestník EFSA (EFSA Journal) (2018) 16(2):5176.